ЩIыпIэ дахащэхэр зэпещIэ
Ди къуэш Къэрэшей-Шэрджэсым щIэгъэхуэбжьауэ щокIуэкI «Дыкъуэ-Пхие-Псы къижыпIэ фIэIухэр» (Кислые источники) зыфIаща гъуэгур, километр 40-м щIигъу зи кIыхьагъыр, ухуэным пыщIа лэжьыгъхэхэр.
ЗекIуапIэщIэр пхызышхэр щыхьэт зэрытехъуэмкIэ, абыкIэ Архъыз зыгъэпсэхупIэ цIэрыIуэм уикIыу, гугъу дыди уемыхьу укIуэфынущ цIыхухэм я узыншагъэм дежкIэ сэбэпынагъышхуэ зыхэлъу къалъытэ нарзан псы пщтыр къыщIэжыпIэхэу а республикэм и бгыщхьэхэмкIэ, нэхъ пыухыкIауэ жытIэмэ, Лабэшхуэ и псыхъуащхьэхэмкIэ щыIэ Пхие къуажэ цIыкIум деж щыIэхэм. Ауэ щыхъукIи, а гъуэгущIэм и фIыгъэкIэ (ар хьэзыр зэрыхъуу), туристхэм зи дахагъэкIэ зихуэдэ щымыIэ а щIыпIэм гъэм и кIыхьагъми зыщаплъыхьыфынущ.
2019 гъэм зэлэжьын щIадза автомобиль зекIуапIэм щыщу километр 11 зи кIыхьагъым щегъэкIуэкIыпхъэ Iуэхухэр и кIэм нагъэблэгъащ. Гъуэгур здыкIуэцIраш Iэшэлъашэр къуакIэбгыкIэу къуейщIейщ, къырылъэщ, языныкъуэ щIыпIэхэм деж метр 18 зи лъагагъ Iуащхьэ джабэ нэкIухэр лъэныкъуэкIэ иратхъуэкI, абдежым къыщагъэхъея щIыгур машинэшхуэхэмкIэ Iуаш.
УхуакIуэхэмрэ IэщIагъэлIхэмрэ гъуэгум и ухуэныр ягъэува пIалъэм тету ирагъэкIуэкI, Iыхьищу зэпагъэщхьэхукIа лэжьыгъэхэм ящыщу япэ игъэщыпхъэхэр 2022 гъэм и кIэухым хуэзэу зэфIагъэкIыну я мурадщ.
Къумахуэ Аслъэн.
